אשר כהן (מדע המדינה)

אשר כהן (נולד ב-27 במרץ 1958) הוא פרופסור חבר ומרצה במחלקה למדע המדינה באוניברסיטת בר-אילן בעבר שימש כראש בית הספר לתקשורת במקום.

ביוגרפיה
נולד וגדל בבני ברק, בנם של מרדכי ורבקה כהן, שעלו מרומניה בשנת 1946. למד בית הספר סגולה בבני ברק ולאחר מכן בישיבת הדרום ברחובות. למד בישיבת הגולן במסגרת ישיבת הסדר ולאחר כמה חודשים, התגייס לשירות צבאי מלא בחיל השריון. בשירות המילואים הגיע לדרגת רב-סרן.

כהן הוא בוגר תואר ראשון בתולדות ישראל ובמדע המדינה (1984), תואר שני (1988) ודוקטורט (1995) במדע המדינה באוניברסיטת בר-אילן. עבודת הדוקטור שלו נכתבה בהנחייתו של ישעיהו ליבמן, בנושא: "מדינת התורה - חזון ומציאות: תמורות בהתייחסותה של התנועה הציונית-דתית לרעיון מדינת התורה ודרכי הגשמתו בתקופת העיצוב - 1947-1953". אחר כך המשיך ללימודי פוסט-דוקטורט במרכז ללימודים יהודיים באוניברסיטת הרווארד. לימד אזרחות והיסטוריה בישיבות בני עקיבא נחלים ונתניה, כשבראשונה גם ניהל פנימייה. הרצה במכללות האקדמיות צפת, אשקלון וכנרת.

כהן הוא עמית במכון לאסטרטגיה ציונית וחבר הנהלת תנועת נאמני תורה ועבודה. בשנת 2011 מונה לראשות ועדת מקצוע האזרחות במשרד החינוך, והיה שותף לאישור ספר הלימוד ״ישראל - מדינה יהודית ודמוקרטית״. לקראת הבחירות לרשויות המקומיות ב-2013 הוצב כהן במקום ה-11 והאחרון ברשימת שחר עושים חינוך בעירו מודיעין-מכבים-רעות.

לקראת הבחירות לכנסת העשרים התמודד בפריימריז של מפלגת הבית היהודי, והוצב במקום ה-22 ברשימת המפלגה לכנסת העשרים והוא לא נבחר לכנסת. במהלך הבחירות לכנסת ה-21 תמך פומבית במפלגת הימין החדש שהוקמה על ידי נפתלי בנט ואיילת שקד שפרשו מהבית היהודי. המפלגה לא עברה את אחוז החסימה.

לקראת הבחירות לכנסת ה-24 הוצב כהן במקום ה-15 ברשימת ימינה בראשות בנט שהייתה בבחירות אלו המשך של הימין החדש. לאחר הקמת הממשלה בראשות נפתלי בנט, יצא כנגדה וכנגד השתתפות מפלגת ימינה בממשלה, וגיבה את חבר הכנסת עמיחי שיקלי שהתנגד למהלך.

ספרים 
 בדלנות ופתיחות: התייחסותן של העיתונות והמנהיגות הציונית-דתית לחילונים ולחילוניות בתקופת המדינה – 1948–1986, רמת גן: אוניברסיטת בר-אילן, 1987
 מדינת התורה – חזון ומציאות: תמורות בהתייחסות התנועה הציונית-דתית לרעיון מדינת התורה ולדרכי הגשמתו בתקופת העיצוב – 1947–1953, רמת גן: אוניברסיטת בר-אילן, התשנ"ה–1995
פרופ' ישעיהו ליבמן, Religion, democracy and Israeli society (כתיבה משותפת בשני פרקים), אמסטרדם: הרווד, 1997
 הטלית והדגל: הציונות הדתית וחזון מדינת התורה בימי ראשית המדינה, ירושלים: יד יצחק בן-צבי, ה'תשנ"ח–1998
 התבוללות ישראלית: טמיעתם של לא יהודים בחברה היהודית בישראל והשלכותיה על הזהות הקולקטיבית, רמת גן: מרכז רפפורט לחקר ההתבוללות ולחיזוק החיוניות היהודית, אוניברסיטת בר-אילן, ה'תשס"ב–2002
מהשלמה להסלמה: השסע הדתי–החילוני בפתח המאה העשרים ואחת (עם פרופ' ברוך זיסר), ירושלים: שוקן, 2003
Assimilation and continuity in the Jewish state: three approaches (עם העיתונאי ירון לונדון והרב ישראל רוזן), ירושלים: הקונגרס הציוני העולמי, 2003
 הציונות הדתית – עידן התמורות: אסופת מחקרים לזכר זבולון המר (עריכה מדעית), ירושלים: מוסד ביאליק וקרן קיימת לישראל, ה'תשס"ד–2004
 אורלי אילני, דת, חברה ומדינה בישראל: ספר אזרחות לתלמידים בחטיבה העליונה בבית הספר הכללי והדתי (ייעוץ מדעי, עם פרופסור בנימין נויברגר), תל אביב: האגף לתכנון ולפיתוח תוכניות לימודים, המזכירות הפדגוגית, משרד החינוך, ה'תשס"ו–2006
 יהודים לא־יהודים: זהות יהודית ישראלית ואתגר הרחבת הלאום היהודי בישראל, ירושלים ורמת גן: מכון הרטמן והפקולטה למשפטים, אוניברסיטת בר-אילן, ה'תשס"ז–2006
מרוממות לחרדה: הציונות הדתית בעשור הראשון של המדינה (עם פרופסור דב שוורץ), רמת גן: אוניברסיטת בר-אילן, ה'תש"ף–2020

קישורים חיצוניים 

 דף אישי, במחלקה למדעי המדינה של אוניברסיטת בר-אילן

ביאורים

הערות שוליים

בוגרי בית הספר סגולה
בוגרי ישיבת הדרום
סגל אוניברסיטת בר-אילן: מדעי המדינה
חוקרי מדע המדינה ישראלים
עובדי משרד החינוך, התרבות והספורט
פעילי הבית היהודי
בעלי תואר דוקטור מאוניברסיטת בר-אילן
פעילי מפלגת הימין החדש
ישראלים שנולדו ב-1958